Christa de Carouge

D **Christa de Carouge** (* 6. Augschte 1936 z Basel; † 16. Jänner 2018; burgerlige Name *Christa Furrer*) isch e Schwyzer Koschtimdesaineri un international renommierti Modeschepferi gsii.

## Lääbe
D Christa Furrer isch zäme mit vier Gschwistrig z Züri ufgwachse. Ihri Mueter isch e Schnyyderi gsii, ihre Vater dr Schef vu dr chalte Chuchi im Zürcher Fimf-Stäärn-Hotel Baur au Lac.

Si het dr Vorkurs vu dr Chunschtgwäärbschuel Züri (di hitig Zürcher Hochschuel vu dr Chinscht ZHdK) bsuecht un het no Zwischestazione in mehrere Grafikatelier bi dr Wäärbeagäntur Gisler & Gisler gschafft. Anne 1963 het si dr Rudi Hegetschweiler ghyrote. Ab 1965 het si as Modidisaineri gschafft. Z Gämf hän di baide di seli erfolgrych «Boutique pour Monsieur» gfiert un bal druf e zweete Laade «La Garçonne». D Chundschaft het si um ihri Waar grisse, di baide hän im Iberfluss gläbt. Anne 1971 het si si schaide loo: «Myy Mann het si z vyyl Mätresse glaischtet». Vu ihrem zweete Mann, eme St. Galler Textilfachmann, het si si no grad emol nyyn Moonet drännt. Im Johr 1978 het si ne aige Atelier im Gämfer Vorort Carouge ufgmacht. D Christa Furrer het si derno, no Ruggsprooch mit em domoolige Burgermaischter, entschlosse, dr Chinschtlername Christa de Carouge aaznee. Anne 1983 het si ihri erscht Kollektion ganz in Schwarz bresäntiert. Dr Atelierlaade in dr Müli Tüüfebrunne z Züri het si fimf Johr speter ufgmacht. Ab 2004 het si nume no in dr Stadt an dr Limet gläbt un gschafft. Ihre ussergwehndlige Moodischaue sin mee Performance gsii. Mit uusgstaitem wyssem Salz, lääbige Schoof, eme Bett us hundert griene Salaatchepf het si s Publikum iberrascht. Ihri umfassend Chlaiderkollekzion isch in Schwaarz ghalte, d Chalider chenne in Schiichte iberenander drair wääre. Di praktisch schwaarz Chlaidig isch ihre Markezaiche gsii. D Carouge doderzue: «Schwarz isch d Kunzäntrazion us s Wääsentli». Di bruuchte Matriaalie wie Syyd, Wull- un Böuwullstoff sin zmaischt us dr Schwyz gsii, ab un zue vu Peking oder Marrakesch. Mänkmol het si au tibetanisch Root oder deckt Wyss yygsetzt. Ändi 2013 het si ihre Gschäft in dr Müli Tüüfebrunne zuegmacht. D Desaineri het au im Danz- un Theaterberaich gstaltet, het Workshop gee un het Uusstellige gmacht. Im Novämber 2017 isch im Chunschthuus Zug en Uusstellig ufgmacht wore, wu vu ihre kuratiert woren isch. Die Uusstellig het e Gsamtschau iber ihre Schaffe im Textildisain bote.

Im Jänner 2018 isch d Christa de Carouge an Chräbs gstorbe.

## Bresantazione/Performance/Modischaue
* 1983 *Présentation en noir*, erschti Kollektion, Palladium, Gämf
* 1984 *Hommage au Japon*, Grand Casino, Gämf
* 1987 *Modeschau des Syndicate Avantgarde Fashion Trends*, Züri
* 1988 *Cortège*, Umzug dur d Stroße vu Carouge
* 1991 *Performance en blanc – contre la guerre du golf*, Carouge
* 1993 *la route de la soie*, Museum vu Carouge
* 1993 *Le mouton noir*, Müli Tüüfebrunne, Züri
* 1994 *Tibet*, Musée d’art moderne et contemporain de Genève, Miller’s Studio Züri
* 1996 *Packeis*, Müli Tüüfebrunne, Züri
* 1997 *Homeless*, Miller’s Studio Züri
* 2000 *La sacre du printemps*, Carouge
* 2002 *Swiss Fashion Show*, Toni Areal Züri
* 2003 *Oper*, Müli Tüüfebrunne, Züri
* 2004 *Zug-Berlin retour*, Zug
* 2004 *Zündstoff*, Tanzperformance, Miller’s Studio Züri
* 2005 *Brotteilätä*, Müli Tüüfebrunne, Züri
* 2006 *Kimono – Japan*, Züri
* 2007 *Metamorphose*, Müli Tüüfebrunne, Züri
* 2008 *Collections permanentes*, Müli Tüüfebrunne, Züri
* 2008 *Steiniger Tiefgang*, Felsenfest Bivio
* 2008 *Jubiläums-Show*, Müli Tüüfebrunne, Züri
* 2009 *Stilleben*, Müli Tüüfebrunne, Züri
* 2009 *Baustelle*, Müli Tüüfebrunne, Züri
* 2010 *Rote Symphonie*, Müli Tüüfebrunne, Züri
* 2011 *Über den Wolken*, Müli Tüüfebrunne, Züri
* 2011 *Stil leben, Müli Tüüfebrunne, Züri
* 2013 *Die letzte schwarze Kollektion*, Miller’s Studio, Züri

== Biecher iber d Christa de Carouge un ihre Schaffe ==
* Werner Blaser, Lars Müller (Hrsg.): *Habit – Habitat, Christa de Carouge.* Lars Müller Verlag, Baden 2000, ISBN 3-907078-16-0.
* Bettina Flitner: *Frauen mit Visionen - 48 Europäerinnen. Mit Texten von Alice Schwarzer.* Knesebeck, München 2004, ISBN 3-89660-211-X, S. 54–57.
* Georg Weber: *Christa de Carouge – Schwarz auf Weiss.'' Römerhof Verlag, Zürich 2013, ISBN 978-3-905894-21-9.

## Uusstellige
* 1995 La réserve de la Patronne, Centre d'Arts Appliqués z Gämf (Wanderuusstellig)

## Uuszaichnige
* 1995 Prix de l'artisanat de Genève
* 2010 Glory Award, Glory in dr Kategory «Style»
* 2013 nominiert fir dr SwissAward, Kultur

## Fueßnote